WORK พุ่งเกือบ 7% คาดกำไร Q3/59 ทำจุดสูงสุดใหม่หลังเข้าไฮซีซั่น
WORK พุ่งเกือบ 7% คาดกำไร Q3/59 ทำจุดสูงสุดใหม่หลังเข้าไฮซีซั่น ล่าสุด  ณ เวลา 11.32 น. อยู่ที่ 43.25 บาท บวก 2.75 บาท หรือ 6.79% สูงสุด 43.75 บาท ต่ำสุด 40.75 บาท ด้วยมูลค่าซื้อขาย 303.99 ล้านบาท ด้าน บล.กสิกรไทย แนะ "ซื้อ" ชูเป้า 47 บาท
29 ส.ค. 2559

ผู้สื่อข่าวรายงานว่า ราคาหุ้นบริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK ล่าสุด ณ เวลา 11.32 น. อยู่ที่ 43.25 บาท บวก 2.75 บาท หรือ 6.79% สูงสุด 43.75 บาท ต่ำสุด 40.75 บาท ด้วยมูลค่าซื้อขาย 303.99 ล้านบาท ขณะที่ดัชนีหุ้นไทยโดยรวมลบ 0.34%

โดย บล.กสิกรไทย ระบุในบทวิเคราะห์ แนะ “ซื้อ” WORK ให้ราคาพื้นฐาน 47 บาท ด้วยมุมมองเป็นบวกต่อแนวโน้มผลการดำเนินงานในครึ่งปีหลัง 2559 ทั้งนี้ถึงแม้บริษัทจะรายงานกำไรไตรมาส 1/59 คิดเป็นเพียง 8.3% ของ ประมาณการทั้งปี แต่บริษัทไม่ทำให้ผิดหวังด้วยการรายงานกำไรไตรมาส 2/59 แข็งแกร่ง ทำให้กำไรรวมครึ่งแรกปีนี้ คิดเป็น 47% ของประมาณการทั้งปี โดยคาดการเข้า high season ในไตรมาส 3/59 บริษัทจะรายงานกำไรดีขึ้นต่อเนื่อง และทำจุดสูงสุดใหม่อีกครั้ง
โดยมีปัจจัยหลักมาจาก อัตราค่าโฆษณาที่ขยับขึ้นแตะ 50,000 บาท/นาที (จาก 48,000 บาท ในไตรมาส 2/59 และ 37,000 บาท/นาที ในไตรมาส 3/58) และการอัตราการใช้เวลาโฆษณาที่ปรับดีขึ้นเป็น 85% (จาก 80% ในไตรมาส 2/59 และ 82% ในไตรมาส 3/58) นอกจากนี้ ยังน่าจะได้ผลดีจากการบันทึกกลับกำไรจากโครงการ Dinosaur Planet Theme Park ในไตรมาส 3/59 หลังโครงการดังกล่าวมีผลขาดทุนในไตรมาส 2/59 เนื่องจากข้อขัดแย้งเรื่องภาษี
ทั้งนี้ ปรับกำไรปี 2559 ขึ้นเล็กน้อย 8% เนื่องจากการเริ่มเก็บค่าใช้จ่ายค่าธรรมเนียมเงินกองทุนวิจัยและพัฒนากิจการกระจายเสียง กิจการโทรทัศน์ และกิจการโทรคมนาคม เพื่อประโยชน์สาธารณะ (USO) จากคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ที่ล่าช้า โดยน่าจะเริ่มในไตรมาส 4/59 ทำให้ต้นทุนการขายและบริหาร (SG&amp;A) ลดลงกว่าที่คาดราว 35 ล้านบาท และกำไรสุทธิเพิ่มเป็น 374 ล้านบาท (จาก 346 ล้านบาท)